CELEX: E2016P0009
Language: lv
Date: 2016-08-03 00:00:00
Title: EBTA Uzraudzības iestādes 2016. gada 3. augustā iesniegtā prasība pret Norvēģijas Karalisti (Lieta E-9/16)

10.11.2016   
            
            
               LV
            
            
               Eiropas Savienības Oficiālais Vēstnesis
            
            
               C 413/8
            
         EBTA Uzraudzības iestādes 2016. gada 3. augustā iesniegtā prasība pret Norvēģijas Karalisti
   (Lieta E-9/16)
   (2016/C 413/08)
   EBTA Uzraudzības iestāde (35 rue Belliard, 1040 Brussels, Belgium), ko pārstāv EBTA Uzraudzības iestādes pārstāvji Carsten Zatschler un Auður Ýr Steinarsdóttir, 2016. gada 3. augustā iesniedza EBTA Tiesai prasību pret Norvēģijas Karalisti.
   EBTA Uzraudzības iestāde pieprasa, lai EBTA Tiesa pasludina, ka:
   
               1.
            
            
               atstājot spēkā tādas valsts tiesību normas kā Norvēģijas Ražojumu noteikumu 2. panta 32. punktu, kas aizliedz ražot, importēt, eksportēt un pārdot patēriņa preces, kuru noteiktā koncentrācijā satur perfluoroktānskābi (PFOA), Norvēģija nav izpildījusi savas saistības, kas izriet no akta, kurš minēts EEZ līguma II pielikuma XV nodaļas 12.zc punktā (Eiropas Parlamenta un Padomes Regula (EK) Nr. 1907/2006 (2006. gada 18. decembris), kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH), un ar kuru izveido Eiropas Ķimikāliju aģentūru, groza Direktīvu 1999/45/EK un atceļ Padomes Regulu (EEK) Nr. 793/93 un Komisijas Regulu (EK) Nr. 1488/94, kā arī Padomes Direktīvu 76/769/EEK un Komisijas Direktīvu 91/155/EEK, Direktīvu 93/67/EEK, Direktīvu 93/105/EK un Direktīvu 2000/21/EK, ar grozījumiem), jo īpaši tā 128. panta 1. punkta, un kurš pielāgots EEZ līgumam ar tā 1. protokolu;
            
         
               2.
            
            
               alternatīvi, atstājot spēkā tādas valsts tiesību normas kā iepriekš minētā, kad ir sākta ierobežošanas procedūra saskaņā ar VIII sadaļu aktā, kas minēts EEZ līguma II pielikuma XV nodaļas 12.zc punktā, Norvēģija nav izpildījusi savas saistības, kas izriet no EEZ līguma 3. panta, lasot to kopā ar minētā akta 128. panta 1. punktu;
            
         
               3.
            
            
               atstājot spēkā tādas valsts tiesību normas kā iepriekš minētā, Norvēģija nav izpildījusi savas saistības, kas izriet no EEZ līguma 11. panta;
            
         
               4.
            
            
               Norvēģijas Karaliste sedz tiesāšanās izdevumus.
            
         
      Juridiskā un faktiskā pamatinformācija un prasības juridiskais pamats.
   
   
               —
            
            
               EBTA Uzraudzības iestāde (EUI) apgalvo, ka Norvēģijas Karaliste nav izpildījusi savas saistības saskaņā ar REACH regulu un/vai saistības saskaņā ar EEZ līgumu, atstājot spēkā valsts regulējumu, kas aizliedz ražot, importēt, eksportēt un pārdot patēriņa preces, kuras 0,001 % no svara vai lielākā apmērā satur vielu, ko parasti dēvē par “PFOA”.
            
         
               —
            
            
               EUI vēlas saņemt skaidrojumu, ka gadījumos, kad kāda viela ir identificēta kā tāda, kas rada nekontrolējamu risku videi un cilvēku veselībai, vienpusējs valsts regulējums attiecībā uz vielām, uz kurām attiecas REACH regula, ir pieļaujams tikai noteiktos šauri definētos apstākļos, kas ir noteikti atbilstoši REACH regulai.
            
         
               —
            
            
               Šis pieteikums attiecas uz valsts tiesību aktiem, kuri pieņemti Norvēģijā, lai noteiktu ierobežojumus attiecībā uz PFOA. Ar šo pieteikumu EUI nekādā gadījumā neapšauba nepieciešamību reglamentēt PFOA kā vielu. Celt šo prasību par pienākumu neizpildi EUI pamudināja būtisks procesuāls jautājums – ja EEZ valsts konstatē draudus veselībai vai videi, ko rada viela, uz kuru attiecas REACH, tad ar REACH izveidotās sistēmas darbībai ir būtiski, lai minētie jautājumi tiktu risināti attiecīgās sistēmas ietvaros, nevis īstenojot vienpusējus pasākumus.
            
         
               —
            
            
               2013. gada 27. augustā Norvēģijas valdība informēja EUI, ka 2013. gada 27. maijā ir pieņemti noteikumi, ar ko groza Norvēģijas Ražojumu noteikumus, ieviešot ierobežojumus attiecībā uz tādu patēriņa preču ražošanu, importu, eksportu un pārdošanu, kuras satur PFOA un konkrētus PFOA sāļus un esterus.
            
         
               —
            
            
               2015. gada 8. jūlijā EUI sniedza argumentētu atzinumu par šo jautājumu. Saskaņā ar Uzraudzības un Tiesas nolīguma (UTN) 31. pantu EUI pieprasīja Norvēģijai veikt vajadzīgos pasākumus, lai panāktu atbilstību argumentētajam atzinumam divu mēnešu laikā no paziņošanas, proti, vēlākais līdz 2015. gada 8. septembrim.
            
         
               —
            
            
               Norvēģija atbildēja uz argumentēto atzinumu ar 2015. gada 16. oktobra vēstuli, saglabājot savu nostāju un sniedzot dažas papildu piezīmes. Tā kā līdz argumentētajā atzinumā noteiktajam termiņam Norvēģija joprojām atstāja spēkā attiecīgās valsts tiesību normas, EUI nolēma iesniegt prasību EBTA Tiesā saskaņā ar UTN 31. pantu.